b'\n_START_ARTICLE_\nInsula Bouvet\n_START_PARAGRAPH_\nInsula Bouvet (\xc3\xaen norvegian\xc4\x83 Bouvet\xc3\xb8ya, \xc3\xaen trecut numit\xc4\x83 \xc8\x99i Insula Liverpool sau Insula Lindsay) este o insul\xc4\x83 subantarctic\xc4\x83 de origine vulcanic\xc4\x83, nelocuit\xc4\x83 permanent, situat\xc4\x83 \xc3\xaen Oceanul Atlantic de Sud, la sud-vest de Capul Bunei Speran\xc8\x9be din Africa de Sud (la 54\xc2\xb026\xe2\x80\xb2S 3\xc2\xb024\xe2\x80\xb2E). Este o dependen\xc8\x9b\xc4\x83 a Norvegiei, fiind plasat\xc4\x83 la nord de limita de aplicabilitate a Tratatului Antarctic.\n_START_SECTION_\nGeografie\n_START_PARAGRAPH_\nInsula Bouvet ocup\xc4\x83 o suprafa\xc8\x9b\xc4\x83 de 49\xc2\xa0km\xc2\xb2, din care 93% este acoperit\xc4\x83 de ghea\xc8\x9b\xc4\x83; Linia de coast\xc4\x83, abrupt\xc4\x83 \xc8\x99i \xc3\xaenalt\xc4\x83, are o lungime de 29,6\xc2\xa0km._NEWLINE_Insula Bouvet este cea mai izolat\xc4\x83 insul\xc4\x83 din lume. Cel mai apropiat punct de uscat este \xc8\x9aara Reginei Maud din Antarctida, aflat\xc4\x83 la peste 1.600\xc2\xa0km spre sud._NEWLINE_Cel mai \xc3\xaenalt v\xc3\xa2rf de pe insul\xc4\x83 este v\xc3\xa2rful Olav (Olavtoppen \xc3\xaen norvegian\xc4\x83) cu o \xc3\xaen\xc4\x83l\xc8\x9bime de 780\xc2\xa0m deasupra nivelului m\xc4\x83rii._NEWLINE_Pe coasta vestic\xc4\x83 a insulei a ap\xc4\x83rut c\xc3\xa2ndva \xc3\xaentre 1955 \xc8\x99i 1958, \xc3\xaen urma unei alunec\xc4\x83ri de teren, o platform\xc4\x83 vulcanic\xc4\x83 nou\xc4\x83, botezat\xc4\x83 Nyr\xc3\xb8ysa, pe care au \xc3\xaenceput s\xc4\x83 cuib\xc4\x83reasc\xc4\x83 diverse p\xc4\x83s\xc4\x83ri marine, cum ar fi petrelii gigan\xc8\x9bi, Macronectes Halli._NEWLINE_Datorit\xc4\x83 climatului aspru \xc8\x99i terenului acoperit \xc3\xaen cea mai mare parte de ghea\xc8\x9b\xc4\x83, vegeta\xc8\x9bia este limitat\xc4\x83 la licheni \xc8\x99i mu\xc8\x99chi, lipsind plantele superioare, astfel c\xc4\x83 insula Bouvet poate fi considerat\xc4\x83 ca apar\xc8\x9bin\xc3\xa2nd zonei botanice antarctice._NEWLINE_Fauna este limitat\xc4\x83 la foci, p\xc4\x83s\xc4\x83ri de mare \xc8\x99i pinguini.\n_START_SECTION_\nClima\n_START_PARAGRAPH_\nBouvet\xc3\xb8ya are un climat polar moderat, cu temperaturi nu prea departe de la 0\xc2\xb0 C pe tot parcursul anului.\n_START_SECTION_\nIstoric\n_START_PARAGRAPH_\nInsula Bouvet a fost descoperit\xc4\x83 la 1 ianuarie 1739 de c\xc4\x83tre exploratorul francez Jean-Baptiste Charles Bouvet de Lozier care comanda vasele Aigle \xc8\x99i Marie. El \xc8\x99i-a numit descoperirea \xe2\x80\x9eCapul Circoncision\xe2\x80\x9d._NEWLINE_\xc3\x8en 1772, James Cook, trimis s\xc4\x83 verifice dac\xc4\x83 \xe2\x80\x9eCapul Circoncision\xe2\x80\x9d este o insul\xc4\x83 sau parte a unui continent, nu a reu\xc8\x99it s\xc4\x83-l g\xc4\x83seasc\xc4\x83 la coordonatele indicate de Bouvet, deoarece acesta indicase coordonate gre\xc8\x99ite._NEWLINE_Insula a fost din nou z\xc4\x83rit\xc4\x83 \xc3\xaen 1808, de c\xc4\x83tre James Lindsay, c\xc4\x83pitanul balenierei Snow Swan. El nu a debarcat, \xc3\xaens\xc4\x83 a determinat pentru prima dat\xc4\x83 cu precizie coordonatele insulei. Dup\xc4\x83 aceea, insula a fost numit\xc4\x83 pentru un timp \xe2\x80\x9einsula Lindsay\xe2\x80\x9d._NEWLINE_Benjamin Morrell, c\xc4\x83pitanul vasului \xe2\x80\x9eWasp\xe2\x80\x9d, a fost primul care a debarcat pe insula Bouvet, \xc3\xaen decembrie 1822, pentru a v\xc3\xa2na foci._NEWLINE_\xc3\x8en 10 decembrie 1825, George Norris, comand\xc3\xa2nd balenierele Sprightly \xc8\x99i Lively a debarcat pe insul\xc4\x83, botez\xc3\xa2nd-o insula Liverpool \xc8\x99i proclam\xc3\xa2nd-o posesiune britanic\xc4\x83. El a descoperit \xc8\x99i o alt\xc4\x83 insul\xc4\x83, numit\xc4\x83 de el insula Thompson, situat\xc4\x83 la cca. 70\xc2\xa0km nord-nord-est de insula Bouvet, care \xc3\xaens\xc4\x83 nu a mai putut fi g\xc4\x83sit\xc4\x83 \xc3\xaen secolul al XX-lea._NEWLINE_\xc3\x8en 1927, sub conducerea lui Lars Christensen, echipajul navei norvegiene \xe2\x80\x9eNorvegia\xe2\x80\x9d a petrecut o lun\xc4\x83 pe insul\xc4\x83, \xc8\x99i a folosit aceast\xc4\x83 \xc8\x99edere pentru a justifica revendicarea insulei, pe care a botezat-o insula Bouvet, pentru Norvegia._NEWLINE_Insula Bouvet a devenit teritoriu norvegian prin decret regal din 23 ianuarie 1928, Regatul Unit renun\xc8\x9b\xc3\xa2nd la preten\xc8\x9biile sale asupra insulei._NEWLINE_\xc3\x8en 1971, insula Bouvet a fost desemnat\xc4\x83 rezerva\xc8\x9bie natural\xc4\x83. \xc3\x8en 1977 a fost instalat\xc4\x83 o sta\xc8\x9bie meteorologic\xc4\x83 automat\xc4\x83, iar \xc3\xaen 1994 a fost construit\xc4\x83 \xc8\x99i o sta\xc8\x9bie de cercetare. Aceasta din urm\xc4\x83 a fost \xc3\xaens\xc4\x83 distrus\xc4\x83 \xc3\xaen 2007, la 19 octombrie 2007 Institutul Norvegian de Cercet\xc4\x83ri Polare anun\xc8\x9b\xc3\xa2nd c\xc4\x83 sta\xc8\x9bia nu mai apare pe fotografiile din satelit.\n_START_SECTION_\nDiverse\n_START_PARAGRAPH_\nDe\xc8\x99i este nelocuit\xc4\x83, insulei Bouvet i s-a rezervat un domeniu na\xc8\x9bional de nivel superior, .bv; acesta \xc3\xaens\xc4\x83 nu este utilizat \xc8\x99i nici nu se prevede utilizarea sa \xc3\xaen viitor.'